
Összefoglalás: A Mars Global Surveyor egyik felvételén látható, a környezetüknél sötétebb kövek meteorbecsapódás révén kerülhettek a Mars felszínére.

Az egyik felvételén (31oN, 290oW) a Mars Global Surveyor (MGS) űrszondának egy, a környezet anyagánál sötétebb színű szétszórt kőhalmaz látszik (1. ábra, Zimmerman, 2001). A felvételt készítő kutatók saját bevallásuk szerint semmiféle módot nem tudtak elképzelni, ami magyarázhatta volna, hogy hogyan is kerültek oda ezek a kövek. Sem vízfolyás sem gleccser-szállítás nyoma nem látszik a környéken, és becsapódásos kráterek sem, hogy becsapódásként magyarázni lehetne a kövek ottlétét. 

1. ábra: Szétszórt kőhalmaz a Mars Global Surveyor felvételén (31º É és 290º Ny).
Véleményem szerint az Antarktiszon talált meteoritokhoz hasonló folyamatok adhatnak magyarázatot a képen látható jelenségre a Marson is (Illés, 2001; Illés-Almár, 2002) a következő módon.

Mustard és társai (2001) egy, a Nature-höz írt levelükben termokarszt-szerű bero-gyásos területekről számolnak be a Mars felszínén. A 2. ábrán látható pöttyök a vizsgált területek eloszlását mutatják, a fehér pöttyök pedig azokat a helyeket, ahol ilyen berogyásos területeket találtak. Ezek a területek a 30-60o földrajzi szélességek között találhatók. Jelenlétüket azzal magya-rázzák, hogy a korábbi hideg időszakban a nagy porviharok után a por leülepedése a légkörből sok jégszemcsét is a regolitba vitt magával, amely ott a port kemény regolittá cementálta össze. Amikor százezer éves időskálán a Mars periodikus pályaelem-változásai klímaváltozást idéznek elő a Marson, akkor a melegedéssel (és ez most zajlik) elszublimálódó vízjég cementáló hatása megszűnvén az ottmaradt por saját súlya alatt berogyik, majd a porviharok alkalmával a levegőbe kerül, és az egész bolygón újra szétterülve lerakódik. Az a térszint pedig, ahonnan a por elment, egyre alacsonyabbá válik.

Ha külső test becsapódása révén becsapódásos kráterek keletkeznek, az elszublimálódó jég és az elfújt por miatt eltűnnek ezek a keletkezett kráterek. Ahogy pedig az elfújt porral a térszint egyre mélyebbre kerül, a laza talajba mélyre befúródott meteoritok lassan-lassan egymás után kikopnak a porból, és a felszínen találják magukat (3. ábra). A szublimációs mechanizmus ugyanilyen módon juttatja a Földön az Antarktisz felszínére a korábban oda lehullott meteoritokat, és ott sem látjuk már a becsapódásos krátereket. Igaz, ott a hegynek ütköző gleccser mozgása is segít a felszínre emelni a betemetett meteoritokat.

Ez a munkahipotézis két dolog megbecsléséhez is lehetőséget nyújt.

1./ Ha átlagos sebességgel közeledő testet és átlagos regolitkeménységet tételezünk fel, megbecsülhető, hogy milyen mélyre fúródtak be a becsapódó testek, vagyis milyen vastag rétegnek kellett eltűnnie a Mars felszínéről, hogy a testek a felszínre kikoptak. Ez pedig lehetőséget ad megbecsülni, hogy milyen mennyiségű H2O-t tartalmazhat a regolit a Marson. Azt már eddig is feltételezték, hogy ez a rezervoár lehet a legnagyobb, több H2O-t tartalmazhat, mint a poláris sapkák.

2. ábra: A pöttyök a vizsgált területeket jelzik, a fehér pöttyök közülük azokat, ahol termokarszt-szerű berogyásos területeket találtak Mustard és társai (2001).
2./ Miután a kövek szétszórva helyezkednek el, egy az ősi Mars légkörében felizzott, szétrobbant és szétszóródott meteor darabjait láthatjuk most a talajon. Ilyen szétrobbanást a mai ritka légkör aligha tesz lehetővé. Ezért az ősi Mars légkörének a minimális sűrűségére kaphatunk becslést abból, hogy ez a szétrobbanás bekövetkezett.  

3. ábra: A laza regolit-talajba mélyen befúródott meteoritok további sorsa a kikopás.
Köszönetemet fejezem ki Decsy Pálnak, aki a 3. ábra elkészítésében és a cikk megszerkesztésében volt segítségemre.

